[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 12.9.2006

SEK(2006) 1117

ARBEJDSDOKUMENT FRA KOMMISSIONENS TJENESTEGRENE

Ledsagedokument til Forslag til EUROPA-PARLAMENTETS OG RÅDETS DIREKTIV om ændring af Rådets direktiv 92/49/EØF og direktiverne 2002/83/EF, 2004/39/EF, 2005/68/EF og 2006/48/EF hvad angår procedurereglerne og kriterierne for tilsynsmæssig vurdering af erhvervelser og forøgelse af kapitalandele i den finansielle sektor Resumé af konsekvensanalysen {KOM(2006) 507 endelig}{SEK(2006) 1118}

Resumé af konsekvensanalysen FORSLAG OM REVISION AF DEN TILSYNSMÆSSIGE VURDERING AF ERHVERVELSER AF KVALIFICEREDE DELTAGELSER I BANK-, FORSIKRINGS- OG VÆRDIPAPIRSEKTOREN [1]

Denne konsekvensanalyse er et led i en revision af den tilsynsmæssige godkendelsesproces for større kapitalbesiddelser i bank-, forsikrings- og værdipapirsektoren. En række markedsdeltagere og medlemsstater har påpeget, at de nuværende regler mangler nøjagtige kriterier og procedurer for tilsynsmyndighederne, når de skal vurdere og godkende sådanne erhvervelser, og derved har givet de relevante myndigheder vide skønsbeføjelser med hensyn til at godkende, modvirke eller afvise en påtænkt erhvervelse. Disse mangler har bevirket, at der har udviklet sig en inkonsekvent praksis hos de forskellige tilsynsmyndigheder. Konsekvensanalysen analyserer, hvad der kan gøres for at forbedre denne situation.

Konsekvensanalysen redegør for sammenhængen i og baggrunden for den nuværende tendens inden for grænseoverskridende konsolidering og for, hvordan den tilsynsmæssige godkendelsesproces i praksis har skabt en potentiel hindring for grænseoverskridende konsolidering; overdreven brug af de gældende bestemmelser kan endog forhindre i øvrigt økonomisk ønskelige fusioner eller erhvervelser i at finde sted.

Beslutter et finansieringsinstitut at erhverve en kvalificeret deltagelse i et institut, der er etableret i en anden medlemsstat, skal den påtænkte erhverver underrette tilsynsmyndigheden for det institut, der er målet for erhvervelsen. Under de gældende lovrammer opstilles der ikke specifikke kriterier, i forhold til hvilke en erhvervelse skal vurderes, når tilsynsmyndigheden for det institut, der er målet for erhvervelsen, vurderer den påtænkte erhververs "egnethed" (inden for bank- og værdipapirsektoren) eller "kvalifikationer" (inden for forsikringssektoren) til at sikre "en sund og forsigtig forvaltning" af det institut, der er målet for erhvervelsen. Der er derfor alt for stort råderum for forskellige fortolkninger hos tilsynsmyndighederne, hvilket fører til manglende retssikkerhed for markedsdeltagerne.

Det er Kommissionens sigte at sikre, at finansieringsinstitutter, der ønsker at få adgang til markeder i EU, kan opnå dette uden at skulle overvinde ubegrundede hindringer. Konsekvensanalysen beskriver nøje problemerne med de gældende regler og fremlægger en liste over en række lovgivningsinstrumenter og andre instrumenter, som kunne benyttes til at råde bod på disse mangler.

Det er blevet konkluderet, at en ændring af de gældende direktiver i form af målrettede ændringer inden for de gældende lovrammer er den foretrukne løsning. Hovedelementerne i et kommissionsudkast til et forslag til et ændringsdirektiv fremlægges også sammen med et afsnit om overvågning og evaluering af disse ændringer.

[1] Artikel 19 i direktiv 2006/48/EF af 14. juni 2006 om adgang til at optage og udøve virksomhed som kreditinstitut, artikel 15 i direktiv 2002/83/EF af 5. november 2002 om livsforsikring og i direktiv 92/49/EØF af 18. juni 1992 (tredje skadesforsikringsdirektiv), artikel 19-23 i direktiv 2005/68/EF af 16. november 2005 om genforsikringsvirksomhed og artikel 10 i direktiv 2004/39/EF af 21. april 2004 om markeder for finansielle instrumenter.